Marina

MARINA 
Anisan'ny olona te hiaina ao anatin'ny fahamarinana ny malagasy. Ezaka maro no ataony mba hanatratrarana izany.

 I.Famaritana 

 1.Ara-piforonan-teny 
Ny teny hoe "marina" dia avy amin'ny fototeny hoe "arina" ahazoana ny sampanteny hoe "manarina","arenina".

•"Arenina": atao mitovy tantana, tsy misy avo sy iva.

Ohatra: tany arenina mba ho marina

•"manarina": misy zavatra nianjera dia averina amin'ny toerany mba hitombina tsara; mba ho marin-toerana, mba hipetraka tsara.

Ohatra: Seza nianjera dia misy olona manarina mba hipetraka tsara na ho marin-toerana tsara.

 2.Ara-kevitra 
Ny marina dia mitombina tsara, tsy azo hozongozonina tsy mitongilana, mafy orina.

Ireto koa misy voambolana ampiasaina ao anaty fiarahamonina mikasika io marina io.

-"hevitra marina": izay hevitra mitombina voafatopototra tsara, tsy hoe "hono" azo porofoina, ny lafi-tsarany no betsaka noho ny lafi-ratsiny.

-"filaza marina": fomba fiteny mampifanojo tsara ny zava-misy sy ny teny entina milaza azy mifanohitra amin'ny lainga sy ny fitaka ary ny fomba fiteny manatombo na manalava, na manaboaboatra ny zava-misy.

-"olo-marina": olona mitana ny teny nomeny, azo itokisana, tsy mandainga, tsy mamitaka, mandala ny rariny sy ny hitsiny, tsy miangatra, manaraka ny fitsipi-piarahamonina.

 II. Ny karazany 
•Marina siantifika: ohatra:2×3=6

•Marina ara-pinoana: manaiky sy resy lahatra na dia mbola tsy hitan'ny maso sy tsy misy porofo mazava aza.

Ohatra: misy ny paradisa

•Marina iombonana: izay zavatra hita maso ary ifanarahan'ny rehetra sy heveriny fa tokony ho izy

Ohatra: ny loko

•Marina amin'ny tsirairay: ohatra ny ora

•Marina: Izay zavatra tena nisy, toe-javatra tena nitranga, tsy nanapiana, tsy nanalana, tsy namboamboarina.

 III.Toetra manavaka ny marina 
-Tokana izy araka ny hoe "Teny zato, kabary arivo, fa tokana ihany ny marina".

-Saro-tadiavina koa ny marina:"Ny marina toy ny trondro vaventy ka tsy hita raha tsy amin'ny rano lalina".

-Mila porofo mazava raha te ho marina, noho izy be fahavalo.

 IV.Ny fahavalony na vato misakana tsy ahitana ny marina 
Mety hanamatroka na tsy ahitana ny marina mihitsy ny fitiavam-bola, fitiavam-boninahitra, dera.

Ao ihany koa ny mety ho hafetsen'ny mpanao ratsy, araka ny hoe: "Ny marina mitavozavoza tsy mahaleo ny lainga tsara lahatra" na dia izany aza anefa dia "Ny marina tsy mba maty", ary tsy maintsy miseho ihany ny marina amin'ny farany, "Kibokibon'ny marina ka milaza ny tsy anontaniana".

 V.Toetra tokony hananana raha hitady ny marina 
-Faharetana,

-Faharanitan-tsaina,

-Fandresena fankam-panahy

 VI.Vokatra ateraky ny marina eo amin'ny fiarahamonina 
•Ratsy: mandratra, mampiady, manakorontana, satria mba misy ihany ny tsiambaratelo ary "Ny marina rehetra tsy mba filaza".

•Tsara: mampilamina, mampandroso, manamafy ny fifampitokisana.

 FEHINY 
Na dia miezaka mikatsaka ny marina tonga lafatra aza ny olona dia tsy maintsy misy foana ny indro kely.

 LOHARANO 
1.http://plateforme.education.mg/bibliotheque-numerique/course/view.php?id=96

2.https://fr.scribd.com/document/639419567/Untitled